
A FIATAL GENERÁCIÓ UTAZÁSI DÖNTÉSEINEK MARKETINGSZEMPONTÚ ELEMZÉSE

Munkám célja a magyar és külföldi fiatalok (18-30 éves korosztály) utazási döntéseinek médiaszempontú összehasonlító elemzése, a tipikus magyar és külföldi fiatal turista profiljának felvázolása.
Dolgozatomban elsőként rávilágítok az ifjúsági turizmus jelentőségére, jellemzem az ifjúsági turisztikai terméket. Kitérek az utazások lehetséges motivációira is, megkísérlem feltárni azon okokat, amelyek utazásra ösztönzik a vizsgált csoportokat. Ennek érdekében a marketingkommunikációs eszköztár bemutatása után feltárom az aktuális trendeket az ifjúsági turizmus területén, amelyek egyes turisztikai desztinációk vagy vállalatok sikeres marketingakciói révén befolyással lehetnek a fiatalok utazási célkitűzéseire.
Empirikus kutatásom során első lépésben online kérdőíves megkérdezést folytattam, majd mélyinterjút készítettem a két vizsgált szegmens két-két tagjával. Kutatásaim eredményei alapján képet nyújtok arról, hogy a két vizsgált szegmens tagjai milyen marketingaktivitások alapján hozzák meg turisztikai döntéseiket, kiemelt hangsúlyt fektetve arra, hogy mely kommunikációs eszközök bírnak döntő befolyással rájuk nézve az utazást megelőző információgyűjtő szakaszban.
Összehasonlítom továbbá az utazások lebonyolításának folyamatát magyar és külföldi fiatal szegmens esetében, különös tekintettel arra, hogy a „do-it-yourself” típusú, önállóan lebonyolított vagy a közvetítők igénybevételével történő utazásokat részesítik előnyben.
Összességében láthatóvá vált, hogy szignifikáns különbségek mutatkoznak a magyar és külföldi fiatal korosztály turisztikai magatartásában, különös tekintettel az utazási motivációkra, az információgyűjtés szakaszában alkalmazott egyes forrásokra, illetve az ideális utazásról alkotott képre.



